ราคา “ทอง” เช้านี้ ปรับพุ่ง 200 บาท รูปพรรณขายออก 26,500 บาท
"สมาคมค้าทองคำ" รายงานราคา "ทอง" เช้านี้ ปรับพุ่ง 200 บาท รูปพรรณขายออก 26,500 บาท
"สมาคมค้าทองคำ" รายงานราคา "ทอง" เช้านี้ ปรับพุ่ง 200 บาท รูปพรรณขายออก 26,500 บาท
21 เม.ย. 2563

สมาคมค้าทองคำ รายงานราคาทอง (96.5%) วันนี้ (21 เม.ย.63) เมื่อเวลา 09.30 น.ที่ผ่านมา ปรับตัวเพิ่มขึ้น 200 บาท
โดยราคาทองคำแท่ง รับซื้ออยู่ที่บาทละ 25,800 บาท ขายออกบาทละ 26,000 บาท
ขณะที่ราคาทองรูปพรรณ รับซื้ออยู่ที่บาทละ 25,332.36 ขายออกบาทละ 26,500 บาท
บริษัท วายแอลจี บูลเลี่ยน แอนด์ ฟิวเจอร์ส จำกัด ระบุว่า ราคาทองคำวานนี้ปิดปรับตัวเพิ่มขึ้น 11.60 ดอลลาร์ต่อออนซ์
โดยราคาทองคำได้รับแรงหนุนจากการร่วงลงอย่างหนักของสัญญาน้ำมันดิบ WTI ส่งมอบเดือนพ.ค. โดยร่วงถึง 55.90 ดอลลาร์ หรือ -306% ปิดที่ -37.63 ดอลลาร์/บาร์เรล แตะระดับติดลบเป็นครั้งแรกในประวัติศาสตร์ จากความวิตกเกี่ยวกับอุปสงค์น้ำมันท่ามกลางความต้องการใช้น้ำมันที่ลดลงจากการระบาดของโควิด-19 อีกทั้งยังเกิดปัญหาไม่มีสถานที่จัดเก็บเนื่องจากคลังเก็บน้ำมันในสหรัฐใกล้เต็มความจุ
สถานการณ์ดังกล่าวฉุดหุ้นกลุ่มพลังงานให้ร่วงลงจนกดดันดัชนีดาวโจนส์ตลาดหุ้นสหรัฐให้ปิดร่วงลง 592.05 จุด หรือ -2.44% จึงมีแรงซื้อทองคำในฐานะสินทรัพย์ปลอดภัยเข้ามา ส่งผลให้ราคาทองคำพุ่งขึ้นไปทดสอบระดับสูงสุดบริเวณ 1,702.72 ดอลลาร์ต่อออนซ์ในระหว่างวัน
อย่างไรก็ดี ราคาทองคำลดช่วงบวกลงในที่สุด เนื่องจากสกุลเงินดอลลาร์ซึ่งถือเป็นสกุลเงินปลอดภัยได้รับแรงหนุนจากสถานการณ์ดังกล่าวเช่นกันจึงเป็นปัจจัยสกัดช่วงบวกของราคาทองคำเอาไว้ ด้านกองทุน SPDR ถือครองทองคำเพิ่ม +7.9 ตันสู่ระดับ 1,029.59 ตัน ทำให้ในปี 2020 กองทุน SPDR ถือครองทองคำเพิ่มแล้ว +136.34 ตัน สะท้อนกระแสเงินทุนไหลเข้ากองทุน ETF ทองคำยังคงแข็งแกร่ง สำหรับวันนี้ติดตามยอดขายบ้านมือสองของสหรัฐฯ